Misrda 18 yoshga to'lmaganlarning nikohi jinoyat hisoblanishi belgilandi

Misr hukumati 12 aprel kuni 18 yoshga to'lmagan shaxslar o'rtasidagi nikohni jinoyat deb hisoblovchi qonun loyihasini ma'qulladi. Bu haqda “Daily News Egypt” xabar berdi.
Vazirlar Mahkamasi bayonotida bolalar oila va farzand tarbiyasi mas'uliyatini o'z zimmasiga olishga psixologik, madaniy, ruhiy va jismonan tayyor emasligi ta'kidlanib, voyaga yetmaganlar nikohi “bolalikka hujum” ekani tushuntirilgan. Qonunda 18 yoshga to'lmagan shaxs bilan tuzilgan nikoh shartnomasini tasdiqlab bo'lmasligi nazarda tutilgan. Shuningdek, mazkur nikoh amalga oshgan taqdirda, kamida bir yil muddatga ozodlikdan mahrum qilish va 2700 dollardan 10 800 dollargacha jarima ko'rinishidagi jazo nazarda tutilgan. Jinoiy javobgarlikka kelin va kuyov emas, balki ularning yoshiga qarab ota-onalari yoki vasiylari, shuningdek, nikohni rasmiy ravishda rasmiylashtirgan vakolatli shaxslar tortiladi.
Ushbu holatlarda bola jinoiy yoki fuqarolik javobgarligiga tortilmaydi, ammo jinoyat ishi uzoq vaqt davom etadi. Nikohga rozi bo'lgan voyaga yetmaganlarning ota-onalari bolaning vasiyligini yo'qotadi. Bolalarni nikohga undaganlar esa jinoiy jazoga tortiladi.
Bundan tashqari, notariuslar 18 yoshga to'lmagan er-xotin o'rtasidagi nikohni qayd etishga urinish to'g'risida darhol prokuratura organlariga xabar berishi shart. Makur faktlarni yashirish kamida olti oyga ozodlikdan mahrum qilinadi, shuningdek, 1100–2700 dollargacha jarimaga tortiladi.
Avvalroq Misrda ikki oila o'rtasidagi qurolli to'qnashuvda 10 kishi halok bo'lgandi.